Dag 24 – HOLLIES se TOERE
Ons is vroeg op, slaan af en drink 'n koffie voor ons die 222km na McDouglesbaai aanpak. Die pad tot voor die Akkadispas vorder goed en ek kan nie wag om die pas kaf te draf nie. Die eerste opdraande van die pas bowl my vir 'n ses, die hoes-proes sukkel-sukkel is terug en die moedeloosheid is hoorbaar as ek oor die radio vir Anton sê om ekstra spasie te gee, ek sukkel weer met die petrol toevoer. Dit gaan maar stadig en my moermeter is in die rooi, ek is BAIE teleurgesteld!
Ons stop op 'n stadium, skep asem terwyl ons die halfmens van nader beskou, te voet teen die randjie, die bekende plant van die Richtersveld. Ons is net na 12 by die vullis gat buite die park waar ons stop en die vullis wat ons uitgebring het, weggooi. Hier mag jy geen vullis in die park agterlaat nie en my ervaring is dat die besoekers nogal ag slaan hierop, want die kampplekke is redelik skoon.
Voet in die hoek, teen 'n variërende spoed van tussen 20km/uur tot 60km/uur, as ek gelukkig is, ploeter ons voort. Ons stop by Brandkaros en geniet ons padkos. Die wind waai erg en die terrein lyk onversorg.
Op pad na Port Nolloth laat weet ek oor die radio vir Anton dat ons gaan terugry Springbok toe, ek kan nie langer so sukkel nie. Die vis en chips in Port Nolloth, wat ek die eerste keer verbygery het, word op die waentjie se blad uitgepak en ons smul lekker daaraan, hier op die parkeerterrein langs die see. Ek verneem of hier nie dalk iemand is wat na die petrol filter kan omsien nie, maar tevergeefs! Dis terug Springbok toe.
So 5 km buite Port Nolloth sê ek vir Anton hulle moet nie saam terugry Springbok toe nie, dis onnodig en hulle moet solank Mc Dougalsbaai toe. Ons sal weer by hulle aansluit, weet nog nie oor hoeveel dae nie, die bakkie MOET reggemaak word. Ek en Moeksie kom net voor toemaaktyd by die Toyota handelaar op Springbok aan. Hulle kan nou niks doen nie, maar ek moet more 7 uur terug wees, dan help hulle my. Ons is terug na die Springbok karavaanpark, steeds lekker koel waar ons kamp. Die bakkie word leeggemaak, want ek vermoed dat hy 'n rukkie by die handelaar gaan wees. Ons is vroeg bed toe nadat ons worsies by oorskiet spagball gegooi en opgewarm het saam met 'n paar glase wyn. Ek mis dit om nie vir Anton en Magda nag te sê nie.